รัฐบาลไทย-ข่าวทำเนียบรัฐบาล-รัฐมนตรี ศธ.ประชุมร่วมกับ กกอ.ชุดใหม่
วันพฤหัสบดีที่ 14 กุมภาพันธ์ 2562
รัฐมนตรี ศธ.ประชุมร่วมกับ กกอ.ชุดใหม่
นพ.ธีระเกียรติ เจริญเศรษฐศิลป์ รัฐมนตรีว่าการกระทรวงศึกษาธิการ ประชุมร่วมกับคณะกรรมการการอุดมศึกษาชุดใหม่
นพ.ธีระเกียรติ เจริญเศรษฐศิลป์ รัฐมนตรีว่าการกระทรวงศึกษาธิการ ประชุมร่วมกับคณะกรรมการการอุดมศึกษาชุดใหม่ โดยมีศาสตราจารย์คลินิก นพ.อุดม คชินทร รัฐมนตรีช่วยว่าการกระทรวงศึกษาธิการ, รศ.นพ.โศภณ นภาธร ผู้ช่วยรัฐมนตรีประจํากระทรวงศึกษาธิการ, ศาสตราจารย์ สัมพันธ์ ฤทธิเดช (ว่าที่เลขาธิการคณะกรรมการการอุดมศึกษาคนใหม่), นางอรสา ภาววิมล รองเลขาธิการคณะกรรมการการอุดมศึกษา และผู้บริหารกระทรวงศึกษาธิการ เข้าร่วมประชุม เมื่อวันพุธที่ 13 กุมภาพันธ์ 2562 ณ สํานักงานคณะกรรมการการอุดมศึกษา
นพ.ธีระเกียรติ เจริญเศรษฐศิลป์ รมว.ศึกษาธิการ กล่าวว่า การพบปะและพูดคุยกับคณะกรรมการการอุดมศึกษา (กกอ.) ในครั้งนี้ ถือเป็นครั้งแรกตั้งแต่เข้ามาดํารงตําแหน่งรัฐมนตรีว่าการกระทรวงศึกษาธิการ โดยได้หารือถึงแนวทางการดําเนินงานที่จะทําให้สถาบันอุดมศึกษาปรับตัวรองรับการเปลี่ยนแปลงของโลกได้อย่างรวดเร็ว ทั้งรูปแบบการเรียนการสอนผสานกับนวัตกรรมและเทคโนโลยี จํานวนเด็กเข้าเรียนมหาวิทยาลัยน้อยลง เป็นต้น
กกอ.จึงต้องพิจารณาว่าการอุดมศึกษาจะนําพาประเทศไปในทิศทางใด พร้อมปลดปล่อยตัวเองจากปัญหาเดิม ๆ เพื่อให้สามารถทําหน้าที่บริหารจัดการ และเป็นผู้นําในการนําแผนยุทธศาสตร์ไปสู่การปฏิบัติอย่างเป็นรูปธรรม โดยลดการควบคุมอํานาจจากส่วนกลาง
ศ.คลินิก นพ.อุดม คชินทร รมช.ศึกษาธิการ กล่าวว่า บทบาทของ กกอ. มีความสําคัญอย่างมากต่อการนําศักยภาพสถาบันอุดมศึกษาไปขับเคลื่อนการศึกษาของประเทศ พร้อมเร่งสร้างคนที่มีคุณภาพและสร้างคนไทย 4.0 ที่สามารถตอบโจทย์ความต้องการกําลังคนในอนาคต มีความรู้ ทักษะสมรรถนะแบบใหม่ สามารถใช้เทคโนโลยีสมัยใหม่ และพัฒนานวัตกรรมทางการศึกษา จนมีความพร้อมเผชิญกับอุปสรรคทางการศึกษาในอนาคต เพื่อให้สถาบันอุดมศึกษาเป็นผู้นําในการปฏิรูปการศึกษาทั้งระบบ และนํามาเชื่อมโยงกัน เพื่อให้เกิดผลสําเร็จ
รวมถึงบทบาทของอาจารย์ต่าง ๆ ที่ต้องได้รับการพัฒนาให้สามารถกระตุ้นและออกแบบการเรียนรู้ เพื่อการคิดวิเคราะห์และการตั้งคําถาม พร้อม ๆ กับหาคําตอบหรือค้นคว้านําสู่การศึกษาวิจัยและสร้างนวัตกรรมในที่สุด
รศ.นพ.โศภณ นภาธร ผู้ช่วยรัฐมนตรีประจํากระทรวงศึกษาธิการ กล่าวว่า ที่ผ่านมาสถาบันอุดมศึกษาในประเทศไทยอาจจะปรับตัวและเปลี่ยนแปลงได้ช้า เนื่องจากปัจจัยหลายด้าน แต่การเผชิญหน้ากับความเปลี่ยนแปลงและความท้าทายในโลกยุคปัจจุบัน เป็นสิ่งที่หลีกเลี่ยงไม่ได้ ดังนั้น กกอ. ถือเป็นคณะกรรมการชุดสําคัญที่สุด ที่ต้องเร่งดําเนินการให้เกิดผลปรากฏอย่างเป็นรูปธรรม เพื่อทําให้การอุดมศึกษาเกิดการเปลี่ยนแปลงที่แท้จริง พร้อมทั้งผลักดันสิ่งต่าง ๆ ให้เกิดขึ้นทันเวลา
ศาสตราจารย์ประสาท สืบค้า ประธาน กกอ. กล่าวว่า รัฐมนตรี ศธ.ได้ให้นโยบายว่า กกอ. จะต้องบริหารงานเชิงรุก จะทํางานแบบตั้งรับเหมือนเดิมไม่ได้ โดยมีหลายสิ่งที่ต้องเร่งดําเนินการ เช่น การปรับระบบการศึกษาให้ทันสมัย การจัดการเรียนการสอน Online Education การรับรองคุณวุฒิการศึกษา การทําให้เด็กเกิดทักษะการทํางาน การพัฒนาและต่อยอดโครงการบัณฑิตพันธุ์ใหม่ เป็นต้น
นอกจากนี้ กกอ. ชุดนี้อยู่ในช่วงเวลาการเปลี่ยนผ่านจากสํานักงานคณะกรรมการการอุดมศึกษา (สกอ.) ไปสู่การจัดตั้งกระทรวงการอุดมศึกษา วิทยาศาสตร์ วิจัย และนวัตกรรม กกอ. ก็พร้อมที่จะทํางานอย่างเต็มความสามารถและจะทําให้ดีที่สุด โดยยึดหลัก “กล้าคิด กล้าทํา กล้านํา กล้าเปลี่ยน คือ แชมเปี้ยนของ กกอ. ชุดนี้” พร้อมทั้งยึดหลักการบริหารงาน 2A คือ Autonomy คือ ความเป็นตัวของตัวเองที่มีอํานาจตามกฎหมายและตามกฎกระทรวง และ Accountability หรือการดําเนินงานที่โปร่งใสตรวจสอบได้ ตลอดจนมุ่งแก้ปัญหาด้านการอุดมศึกษาโดยเร็วและเน้นบทบาท กกอ. ซึ่งเป็นคณะกรรมการที่มีบทบาทในการพัฒนาสมรรถนะของประเทศชาติได้ดีที่สุด
Written by ยุทธพงศ์ เลือกกลั่นดี, ทิพย์สุดา ศรีษะแก้ว, อรพรรณ ฤทธิ์มั่น
Photo Credit ยุทธพงศ์ เลือกกลั่นดี
Rewriter นวรัตน์ รามสูต
Editor บัลลังก์ โรหิตเสถียร